Loomulikult ei saa eeldada, et iga hommikusöök või inimese otsus on ette määratud. Kindlasti on olemas ka valikuvabadus, aga valikuvabadusi piirab just nimelt Aeg, andes astroloogilisest vaatepunktist lähtudes inimesele just sellised eeldused ja omase mõtteviisi, nagu Kõiksusele parasjagu kasulik tundub. Ning neist isikuomadustest lähtuvalt sünnivad sageli just need otsused, mis  Kõiksuse mudelisse peavad sobituma. Sageli pole isegi kõik see inimese enese isiklikus horoskoobis kirjas, vaid hoopis Ajastu kaardis, mis puudutades inimese kaarti, annab võimaluse teha teostamatut ehk siis hüpata üle oma varju. Seega võime vaadelda ajastu kaarti ka kui energia-allikat, mis annab sageli lisajõu ja väe, et inimene saaks hakkama Kõiksuse poolt antud ülesande täitmisega. Kui lähtuda sellest, et müstikutel oli oma reinkarnatsiooni-idee osas õigus, siis tuleme me kõik siia ilma juba teatud  kogemuste pagasiga, mis alateadvuse tasandil mõjutab meie tegevust ja aitab meil oma elu jaoks püstitatud ülesande sooritada vastavalt sellele, kuhu meie tahe ja võimed küünivad (kui Õnne ka juhtub olema, siis hindele 5).